Man gevonnis vir moord op UJ-professor | Maroela Media
Man gevonnis vir moord op UJ-professor
Prof. Carl Mischke
'n Dwelmverslaafde wat met prof. Carl Mischke se voormalige kêrel saamgespan het om hom te beroof en vermoor, is tot lewenslange tronkstraf gevonnis, het Beeld Donderdag berig.
Regter Geraldine Borchers het Woensdag tydens vonnisoplegging gesê sy besef Jacques Terblanche was 'n tikverslaafde, maar dat alle dwelmverslaafdes nie gewelddadige misdade pleeg nie. Mischke, 'n professor aan die Universiteit van Johannesburg, is met die ysterstaaf van 'n handgewig doodgeslaan.
Terblanche is ook tot 'n verdere 15 jaar tronkstraf gevonnis op aanklag van moord met verswarende omstandighede. Dié vonnis sal gelyklopend met die lewenslange tronkstraf uitgedien word.
Craig Thomas, 'n paramedikus van Kempton Park wat in 'n verhouding met Mischke was, is tot 20 jaar tronkstraf gevonnis nadat hy 'n pleitooreenkoms met die staat aangegaan het.
Thomas en Terblanche was albei tikverslaafdes en het Mischke beroof en aangeval om glo hul dwelmverslawing te onderhou. Thomas het in die hof aangevoer dit was Terblanche wat Mischke doodgeslaan het terwyl hy geslaap het. Terblanche het dit ontken.